Xirivella comença el pagament de les ajudes de la Fundació Amancio Ortega per a damnificats per la DANA
20 de març de 2025

L'Ajuntament de Xirivella ha començat el pagament de la primera remesa d'ajudes destinades als afectats per la DANA, procedents de la donació de 3 milions d'euros de la Fundació Amancio Ortega. En esta primera fase, un total de 206 beneficiaris rebran la bonificació. La quantia total d'este primer pagament ascendeix a 376.800 euros, corresponents a les sol·licituds ja analitzades i concedides.

De la quantitat total a abonar en aquesta primera remesa, 72.000 euros corresponen a ajudes habitatges afectats, 264.000 euros estan destinats a la reposició de vehicles danyats i 40.800 euros s'assignen a autònoms afectats per la DANA.

Des de l'obertura del procés, l'Ajuntament ha rebut més de 900 sol·licituds per a acollir-se a estes ajudes. A mesura que es continuen avaluant els expedients, en breu es procedirà a decretar nous pagaments per a més sol·licitants. La previsió és que, una vegada abonades totes les ajudes concedides, queden fons disponibles. Per això, el consistori ja treballa en una segona convocatòria amb l'objectiu d'ampliar l'abast i permetre que més persones puguen beneficiar-se.

L'Ajuntament reconeix que el procés està sent més lent del desitjat a causa de la complexitat burocràtica i la falta de personal per a gestionar totes les qüestions sobrevingudes després de la DANA. No obstant això, es continua treballant per a agilitar els tràmits i garantir que les ajudes arriben als qui més ho necessiten en el menor temps possible.

Així mateix, es recorda a la ciutadania que encara hi ha temps per a acollir-se a esta primera convocatòria. Des de l'Ajuntament es manté el compromís de continuar facilitant l'accés a estes ajudes i oferir suport a tots els afectats pel temporal.